carohd/mindhelper huggingface dataset:
Jeg kan blive jaloux, men det bliver min kæreste ikke, siger han
Kategori: Kærlighed og sex, Svære følelser og tanker
K\u00f8n: Pige
Alder: 20
Dato: 2018-10-22T21:12:43.000Z

Sp\u00f8rgsm\u00e5l:
Jeg har været sammen med min kæreste i et års tid nu. Jeg har sommetider tildens til at blive hurtig jaloux. Vi snakker tit om det og han siger at han ikke kan blive jaloiux - han har været i tidligere forhold, hvor han havde det på samme måde. Kan det være rigtigt?

Svar:
Jalousi er en helt normal følelse. Og det er ikke ualmindeligt, at den dukker op i parforhold af og til. Men jalousi kan være en rigtigt hård følelse. Så jeg er glad for, at du har skrevet ind og delt dine tanker. 


Det er en normal følelse 
Det er meget normalt at opleve jalousi, når man er i et parforhold. For jalousi er en helt normal følelse som langt de fleste af os oplever engang imellem. Men det behøver ikke nødvendigvis have noget at gøre med, hvor lang tid man har været kærester. Man kan have været kærester i 7 år og måske stadig opleve jalousi engang imellem. For selvom man kan være jaloux af mange grunde, kommer jalousi i et parforhold ofte af, at man er lidt usikker på sig selv eller er bange for at miste sin kæreste. Eller begge dele.


Men selvom jalousi er en normal følelse, er det svært at svare på, om det er rigtigt, at din kæreste ikke bliver jaloux. For der er bare forskel på, hvor meget man oplever jalousi. Nogle er nærmest helt sygeligt jaloux og oplever, at jalousien faktisk ødelægger deres parforhold. Det kan for eksempel være, hvis man er rigtigt usikker på sig selv og derfor er rigtigt bange for, at ens kæreste går fra en. Andre har det totalt modsat. De er sikre på sig selv og har tillid til, at deres kæreste ikke går fra dem. Og så giver det også god mening, at der skal meget mere til at gøre dem jaloux. Men næste gang du snakker med din kæreste, kan du jo spørge din kæreste, hvorfor han ikke bliver jaloux? Så kan du i hvert fald blive klogere på, hvorfor han mon ikke så nemt bliver jaloux.


Godt I snakker sammen 
Jeg vil også lige skrive, at det er vildt godt, at I snakker sammen og jalousien. Det er nemlig et vildt vigtigt emne at snakke om. Men det er sådan et emne, som vi ikke altid er lige gode til at snakke om. Fordi jalousi kan være en lidt svært følelse. Så det er vildt sejt, at I er åbne om det i jeres forhold. Bliv endelig ved med at være det. For jalousi er sådan en følelse, der bare kan komme til at fylde rigtigt meget, hvis man ikke får snakket om den.


Jeg kommer til at tænke på, om du mon også fortæller dine kæreste om de situationer, hvor du bliver jaloux? Eller snakker I mere om, at du bliver rigtigt hurtigt jaloux? For hvis det mest er det sidste, kunne du også prøve at snakke med din kæreste om de situationer, hvor du bliver lidt hurtigt jaloux. Altså for eksempel: jeg bliver jaloux, når du gør sådan her. Så kan I nemlig få en snak om det. Og så kan I måske finde ud af, hvordan I kan undgå sådan en situation en anden gang. Selvfølgeligt på en måde så I begge to er okay med det.


Jeg håber, at mit svar har givet dig svar på dit spørgsmål. Og så ønsker jeg dig og din kæreste alt mulig held og lykke fremover.
Jeg er kronisk syg, og det er hårdt
Kategori: Svære følelser og tanker
K\u00f8n: Dreng
Alder: 17
Dato: 2018-11-02T13:08:30.000Z

Sp\u00f8rgsm\u00e5l:
Jeg har været kronisk syg hele mit ungdomsliv. Siden jeg var 12 har jeg fået konstateret 2 forskellige kroniske sygdomme.
Som en ung person, er det noget, der selvfølgelig fylder en del i min hverdag.
Lige for tiden, er min lillebror også begyndt at vise en del symptomer på den ene af de sygdomme jeg har, hvilket gør mig ret ked af, at han skal opleve de samme ting (forfærdelige) som mig.


Alt dette er desværre ret hårdt, så jeg ville høre om I har nogen artikler, der kan hjælpe mig? Eller om I er villige til at lave et nyt tema om det, da der er temmeligt mange unge, som er kronisk syge?

Svar:
Hold da op. Det var ikke så lidt at skulle kæmpe med to kroniske sygdomme. Og jeg kan kun forestille mig, hvor svært det må være at leve med. Det er klart, at det fylder rigtig meget i din hverdag. Derfor er det også rigtig godt, at du har skrevet herind og delt dine tanker.


Til at starte med vil jeg lige fortælle, at jeg har slettet dit navn. Det har jeg gjort, så jeg kan sikre mig, at du forbliver anonym. Jeg håber, du synes, at det er okay.


Det er godt, at du er opmærksom
Det må være hårdt at se, at din lillebror er begyndt at vise lignende symptomer, som du har. Og jeg kan godt følge, at det gør dig ked af det at se det. Men du skal vide, at det er rigtig godt, at du er opmærksom på det. På den måde kan I hurtigere reagere på det og få det udredt. Og det er rigtigt omsorgsfuldt af dig at være opmærksom på ham.


Det er godt, at du opsøger viden
Jeg er glad for at læse, at du er så opsøgende i forhold til nogle artikler, der kan hjælpe dig. Vi har desværre ikke noget om at leve med en kronisk sygdom her på Mindhelper. Men vi er glade for din feedback og vil helt sikkert tage det til os. Vi har allerede nu en masse forskellige artikler på tegnebrættet, som vi bokser med at få færdiggøre løbende.


Jeg kommer til at tænke på, om du har undersøgt, om der er nogle patientforeninger for en af de kroniske sygdomme, du har? Herigennem er der måske mulighed for at få rådgivning eller få viden om, hvordan man kan leve med sygdommen.


Du skal ikke gå med det alene
Som du også selv skriver, er det rigtig svært at være ung og have en kronisk sygdom. Derfor er det også rigtig vigtigt, at du får delt med nogen, at det er svært. På den måde kommer du ud med nogle af de ting, der er svære. Og det er nemmere for dem omkring dig at hjælpe og støtte dig, når det er hårdt det hele. Så sig det endelig højt til nogen, du er tryg ved. Du skal i hvert fald bare ikke gå alene med det. Det fortjener du ikke.


Jeg beklager, at vi ikke har noget på vores side om kronisk sygdom. Men hvor er det godt, at du opsøger det. Bliv endelig ved med det. Og så kan du undersøge, om der er patientforeninger, der kan hjælpe dig.
Jeg har brug for at tage afstand til alt, indtil det er blevet godt igen
Kategori: Angst og stress, Trist eller deprimeret
K\u00f8n: Dreng
Alder: 20
Dato: 2018-11-02T13:16:20.000Z

Sp\u00f8rgsm\u00e5l:
Så er blevet ret sikker på jeg har angst/depression
Som jeg har gået rundt med i lang tid og prøvet at ignorere
Jeg er simpelthen nåede der ud hvor jeg ikke kan klare det længere og føler et behov for at lukke af og tag afstand fra alt, indtil jeg er blevet god igen
Jeg ville bare spørge dig hvad din holdning er til det
Om det er en god ide at lukke af og tage afstand eller er der bedre metoder?

Svar:
Det lyder rigtig hårdt, at du er nået dertil, hvor dine følelser gør det mega svært for dig. Derfor er jeg også rigtig glad for, at du har åbnet op og delt dine tanker og spørgsmål. Det er nemlig første skridt på vejen til at få det bedre.



Du reagerer helt naturligt Jeg er ked af at høre, at du er rimelig sikker på, at du har angst eller depression. Og det er helt forståeligt, at du i noget tid har prøvet at ignorere det. Men nu, hvor du ikke kan det længere, er det rigtig flot, at du prøver at handle på det. Du skriver, at du har behov for at lukke af og tage afstand og spørger, om det er en god idé.



Mit helt ærlige svar er: Nej, det er ikke en god ting, fordi det ofte vil gøre det hele værre. Men åh, hvor har man lyst til bare at lukke sig inde og isolere sig. Så det er helt forståeligt, at det er det behov, du oplever. Men når man har angst eller depression, skal man faktisk lære at modstå den trang. Selvfølgelig uden at overbelaste sig selv. Man skal også huske at slappe af og give sig tid.



Læs om gode råd til angst og depression Når vi lukker af og trækker os, forstærker det ofte de følelser, vi har. Og vi giver ikke os selv mulighed for at opleve dejlige ting, fordi vi bare kommer til at sidde med os selv og vores følelser og tanker. Derfor er det i stedet vigtigt ikke at lukke af. Men at komme ud og gøre nogle af de ting, som man ved, man godt kan lide eller som giver en energi. Og i vores artikler kan du læse om flere råd mod angst, eller hvis man er deprimeret.



Snak med nogen
Når jeg læser dit brev, kommer jeg til at tænke på, om du mon har fortalt nogen om det her? Hvis ikke, er det et af mine vigtigste råd til dig. Du skal ikke gå alene med de her følelser og tanker. Du skal dele dem med nogen. Det kan både være dine forældre, venner eller en helt tredje, du er tryg ved. Det vigtigste er ikke, hvem du siger det til, men at du siger det.



Jeg håber, at mine holdninger og tanker gjorde dig klog på nogle ting. Og igen: Det er hamrende forståeligt, at du har lyst til at lukke af. Men det er vigtigt, at du ikke gør det. Få hellere snakket med nogen om, hvordan du har det. Så de kan hjælpe og støtte dig. Jeg ønsker dig rigtig god bedring.
Jeg skal til eksamen om en uge, og jeg har eksamensangst
Kategori: Angst og stress, Skole og uddannelse
K\u00f8n: Pige
Alder: 20
Dato: 2018-11-09T14:24:20.000Z

Sp\u00f8rgsm\u00e5l:
Jeg lider af ekstrem eksamens angst jeg skal til eksamen om en uge og overvejer helt at droppe ud på grund af eksamen kommer så tæt på og at jeg ikke kan klare det =A
Nogle gode råd? Vil gerne igennem det her men det stresser mig bare

Svar:
Det er hamrende hårdt at være bange for at gå til eksamen. Særligt når man er i gang med uddannelse, for eksamen er bare en indgroet del af det at studere. Så jeg er glad for, at du har valgt at dele dine tanker, for det lyder til, at det påvirker dig rigtig meget.


Måske har du allerede været til eksamen. Måske er du allerede droppet ud. Men jeg vælger alligevel lige at komme med nogle råd mod eksamensangst, og hvad du kan gøre i din situation. Om ikke andet, kan de måske hjælpe dig fremadrettet.


Angsten vil have dig til at droppe ud 
Det kan skabe rigtig meget angst at skulle til eksamen. Og nogle kan endda gå helt i sort, når de er til eksamen på grund af angsten. Derfor er det heller ikke ualmindeligt, at du får lyst til at droppe ud for helt at undgå eksamen. Men der er det vigtigt at huske på, at det er angsten, der vil have dig til at droppe ud. For det er sådan med angst, at den vil have os til at undgå de ting, der gør os bange. Men der er det vigtigt at kæmpe imod, for ellers kan angsten gå hen og begrænse os og påvirke os rigtig meget.


Fortæl om din angst til en på skolen 
Som jeg begyndte at skrive i afsnittet ovenfor, er det vigtigt at kæmpe imod angsten. Derfor er det også vigtigt, at du ikke dropper ud, men går til de her eksaminer. Men du skal ikke gå med det her alene. Der er folk omkring dig, der skal vide, at du bokser med eksamensangst. Og i sådan en grad, at du har lyst til at droppe ud. Derfor er mit bedste råd, at du snakker med nogen på din skole. En studievejleder, en lærer eller en helt tredje. Når man er så angst, som du udtrykker i dit brev, skal du have hjælp og støtte til at overkomme det. Og du skal have mulighed for at lufte dine tanker om at droppe ud. Og sammen med den person, du snakker med, skal I finde muligheder for, hvordan man kan gøre de her situationer nemmere for dig at komme igennem.


Du kan også selv gøre noget 
Som jeg skrev i starten af brevet, ville jeg give dig nogle råd mod eksamensangst. Derfor linker jeg til vores artikel omkring eksamensangst, så du har mulighed for at læse dig til nogle gode råd og idéer. Så kan du vælge og vrage mellem de ting, du selv synes giver mening i din situation.


Jeg ønsker dig held og lykke med fremtidige eksaminer. Og jeg håber, at du har kunnet bruge mine råd til noget. Hvis ikke i denne omgang, så måske i den næste.
Vores veninde er ved at gå ind i en depression, og vi vil gerne hjælpe
Kategori: Venner
K\u00f8n: Pige
Alder: 13
Dato: 2018-11-11T22:19:58.000Z

Sp\u00f8rgsm\u00e5l:
Min veninde er ved at gå ind i en depression, hun græder og er meget negativ.
Mig og min anden veninde vil meget gerne hjælpe, men vi ved ikke hvad vi skal gøre.
Derfor har vi skrevet til jer.
Håber i vil hjælpe os.

Svar:
Hvor er I hamrende omsorgsfulde, at I lægger mærke til, hvordan jeres veninde har det. Og at I også handler på det, når I kan se, at hun ikke har det særlig godt. Det er rigtig flot af jer. Den ros skal I altså have herfra.


Det er ikke særlig rart at se ens veninde have det rigtig dårligt. Det kan faktisk være rigtig svært at være i. Derfor synes jeg, at det er så godt af jer, at I faktisk opsøger hjælp til at finde ud af, hvad man skal gøre i jeres situation.


Tag fat i jeres veninde 
Jeg har to råd, som jeg tænker er rigtig gode at følge, når man har en veninde, der har det skidt. Det første er at snakke med veninden. Tag fat i hende og nævn for hende, at I er bekymrede for hende. I kan også spørge til, hvordan hun går og har det. I har nemlig lagt mærke til, at hun græder mere, end hun plejer. Når man har det dårligt, er det rigtig rart, at der er nogen, der spørger ind til en og prøver at hjælpe. For hvor er det bare vigtigt, at man mærker, at man ikke er alene i verden. I kan her få gode råd til, hvad man kan gøre, hvis man er bekymret for en ven.


Snak med en voksen 
Det andet råd er, at man fortæller om sin veninde til en voksen. For når man har en veninde, der har det dårligt, er det vigtigt at sørge for, at en voksen også ved det. Og det er det, fordi det ikke er jeres ansvar, at jeres veninde får det bedre. Den opgaver skal I ikke tage på jer, og I skal ikke gå med det alene. I stedet skal der en voksen ind over, som kan vurderer, hvordan man bedst får hjulpet jeres veninde. Og der er heldigvis flere muligheder i forhold til, hvem I kan sige det til. Så kan I vælge den, I har det bedst med.


En mulighed, der altid er der  og som kan føles tryg  er, at I siger det til jeres egne forældre. Så kan jeres forældre tage fat i venindes forældre og lærere, hvis det er nødvendigt. En anden mulighed er at tage fat i venindens forældre, hvis I har det okay med det. På den måde får hendes forældre det at vide direkte, uden at det skal igennem så mange mennesker. Og en tredje mulighed er at gå til en af jeres lærere, fx en klasselærer, der har jeres klasse tit. Så kan klasselæreren holde øje med jeres veninde og tage fat i hendes forældre. Nu har I fået mulighederne. Så skal I beslutte, hvilken I har det bedst med.


Jeg håber, at I er blevet klogere på, hvad I kan gøre i jeres situation. Det vigtigste er at få sagt det til nogle andre, så I ikke er de eneste, der har set, hvordan jeres veninde har det. Og så skal I endelig bare snakke med jeres veninde også. Det vil hun sikkert opleve som rart.
Jeg er begyndt at synes om en dreng, men han kan lide en anden
Kategori: Kærlighed og sex
K\u00f8n: Pige
Alder: 13
Dato: 2018-11-23T17:01:05.000Z

Sp\u00f8rgsm\u00e5l:
jeg er en pige på 13 år, og jeg har skrivet meget med en dreng (kender ham ikke i virkeligheden) og jeg er begynd at synes om ham, men han har selv sagt at han kan lide en anden, hvad gør jeg her?

Svar:
Det er altid super svært, når man er blevet glad for en anden, som måske ikke har de samme følelser for en. Så jeg kan godt forstå, du er lidt i tvivl om, hvad du skal gøre.


Har du fortalt ham det? 
Når jeg læser din besked, bliver jeg lidt usikker på, hvad du mener med, at du er begyndt at synes om ham. Jeg forstår det som, at du har fået følelser for ham. Er det rigtigt forstået? Jeg kan godt forstå, at du så ikke helt ved, hvad du skal gøre, når han har sagt, at han kan lide en anden. Men jeg kommer til at tænke på, om du har fortalt ham fyren, at du faktisk godt kan lide ham? Når man går rundt og har lidt følelser for en anden, kan det nemlig været rigtigt rart at få snakket med personen om det. Så man ikke skal gå rundt med sine følelser for den anden for sig selv.


Giv dig selv tid 
Det er jo ikke til at vide, hvad fyren siger til det, hvis du fortæller ham, at du har fået følelser for dig. Men når han har skrevet, at han er vild med en anden pige, kan det jo desværre godt lyde, som om han ikke helt har de samme følelser for dig. Det er bare mega æv. Derfor synes jeg også, at det er vigtigt, at du giver dig selv plads til at være ærgerlig over, at dine følelser ikke er gengældt, hvis det er tilfældet.


Det er nemlig helt normalt, at det ikke er særligt sjovt. Men du skal også nok komme over på den anden side igen. Og du skal nok få følelser for en anden en dag. Men i mellemtiden er det vigtigt, at du giver dig selv lov til også at være ked af det. Og måske også lave noget andet, der kan flytte dine tanker lidt væk fra drengen og over på noget andet. Hvis du har brug for flere gode råd til, hvordan man kan håndtere ulykkelig kærlighed, kan du læse den artikel, jeg har linket til.


Snak med dine veninder 
Det kan virkeligt bare være guld værd at snakke med sine veninder, når det gælder ulykkelig forelskelse. Det kan nemlig fylde rigtigt meget, og så kan det være rart at have nogen at dele alle sine tanker og følelser med. Og ens veninder er bare så oplagte at snakke om fyre med. Det der med at få følelser for en fyr, som måske ikke er helt gengældte, er nemlig noget, som de fleste unge oplever på et tidspunkt. Så jeg synes, du skal prøve at tage en snak med dine veninder. Det kan jo også være, at de har nogle gode råd, du kan bruge?


Jeg håber, at mit svar har hjulpet dig lidt. Og så ønske jeg dig alt muligt held og lykke. Og husk, du skal nok få følelser for en anden igen på et tidspunkt. Selvom det måske ikke føles sådan lige nu.
Jeg har et crush på to drenge fra min klasse
Kategori: Kærlighed og sex
K\u00f8n: Pige
Alder: 13
Dato: 2018-11-27T17:48:26.000Z

Sp\u00f8rgsm\u00e5l:
Jeg har et crush på to drenge fra min klasse. Den ene er sød, pæn og hvad jeg syntes udadvendt, den anden er også sød og pæn men mere indadvendt. De siger begge to stønnelyder når de er i nærheden af mig og mine veninder. Den første jeg har fortalt om, har sagt noget til to af mine veninde. Den ene er en pige som jeg er knyttet til. Hver gang drengen sidder tæt på mig, laver hun fagter som " kom her" eller" hun er her". Jeg ved ikke hvad jeg skal tro. Den anden dreng er virkelig god til stikbold hvilket jeg også er. Jeg er altid til sidts med ham. Når jeg så kigger ham i øjnene så føler jeg der er noget. Hvad skal jeg gøre?

Svar:
Alt det her med crushes og drenge kan være super forvirrende. Og det bliver bestemt ikke nemmere, hvis man har et crush på to forskellige drenge.


Lav en liste 
Det lyder skønt, at der er to drenge fra din klasse, som du synes er lidt søde. Jeg tænker på, om der er en af dem, som du synes er lidt sødere end den anden? Det virker nemlig, som om du gerne vil have noget med en af dem. Og det kan jeg godt forstå. Men så ville det måske være en god idé at finde ud af, om der er en af dem, der er en lille smule sødere end den anden. Hvis du ikke helt ved, hvem det er, kan du måske prøve at lave en liste, hvor du skriver plusser og minusser ved dem begge to. På den måde kan du lidt nemmere se, om der er en af dem, der har lidt flere plusser end den anden. Det smarte ved at lave en liste er nemlig, at man har det hele lige foran sig.


Kig efter tegn på forelskelse 
Du skriver, at begge fyrene laver stønnelyde, når de er i nærheden af dig og dine veninder. Og at din veninde laver fagter, når den ene af drengene er i nærheden. Ligesom du føler, at der er nogen, når du kigger den anden dreng i øjnene. Det kan være svært at vide, hvad noget af det betyder ud fra dit brev alene. Og jeg kan godt forstå, du heller ikke helt ved, hvad du skal tro. For det kan bare være super svært at regne ud, hvad sådan nogle ting betyder. Vi har en artikel med en liste over tegn på forelskelse. Måske kan det hjælpe dig at kigge på den og se, om der er nogle af tegnene, du genkender?


 Snak med dine veninder 
Du skriver, at den første af fyrene har sagt noget til to af dine veninder. Derfor kommer jeg til at tænke på, om du har snakket med dine veninder om, at du godt kan lide de to fyre? Hvis ikke du har det, synes jeg, du skal tage at gøre det. Det er nemlig guld værd at kunne dele sine tanker omkring fyre med sine veninder. Nogle gange har de nemlig lagt mærke til nogle ting, som man måske ikke selv har set. Og så er det slet ikke utænkeligt, at de selv har prøvet at have et crush på en dreng. Så det kan være, de kan fortælle dig, hvad de selv gjorde i den situation?


Jeg håber, at mit svar har hjulpet dig. Og så håber jeg, at du får snakket med dine veninder om det.
Jeg har projektuge og søger viden om at være skilsmissebarn
Kategori: Generelt
K\u00f8n: Pige
Alder: 13
Dato: 2018-11-27T17:53:22.000Z

Sp\u00f8rgsm\u00e5l:
Jeg har et problem! Mit problem er at jeg har projekt uge og der skal jeg skrive om skilsmissebørn(: kan du hjælpe mig for du er jo skilsmissebarn ellers ville du jo ikke vide så meget om det! Min lærer vil dsv ikke hjælpe mig:( vi ssseeeeeesss du må ha" det godt(:

Svar:
Det lyder, som et virkeligt spændende projekt, du er i gang med. Men fordi brevkassen mest er til personlige spørgsmål, vælger jeg ikke at svare dig her. I stedet linker jeg dig til vores artikel om skilsmisse. Forhåbentligt er der noget i den, du kan bruge. Og ellers kan du altid prøve at søge på google. Jeg er sikker på, der findes en masse gode artikler derude om at være skilsmissebarn. Du skal have held og lykke med projektet.
Jeg kan ikke finde mit svar
Kategori: Få hjælp
K\u00f8n: Pige
Alder: 16
Dato: 2018-11-27T18:20:00.000Z

Sp\u00f8rgsm\u00e5l:
jeg kan ikke finde mit svar? hvor ligger jeres id nummer ?

Svar:
Det er da super træls, at du ikke kan finde dit svar. Da vi får mange brevkassespørgsmål ind, kan vi desværre ikke finde frem til dit spørgsmål. Men du kan kigge nedenunder for at få lidt tips til, hvordan du måske kan finde det.



Gem ID-nummeret 
Du spørger, hvor vores ID-nummer er. Og du kan finde ID-nummeret i det vindue, der popper op, lige efter du har skrevet ind til brevkassen. Det nummer skal du gemme. Så kan du nemlig putte det ind i vores søgefunktion og finde dit brevkassespørgsmål på den måde.



Søg i temaerne 
Kan du huske, hvad det var du skrev ind om? De brevkassespørgsmål, der kommer ind, får nemlig temaer. Så hvis man for eksempel har skrevet om forelskelse, så bliver få spørgsmålet temaet kærlighed og sex. Så hvis du kan huske, hvad du skrev ind om, kan du prøve at kigge på vores temaer. Det kan være, det er lidt nemmere at finde dit spørgsmål, hvis du ikke skal kigge alle vores svar igennem.



Du er velkommen til at skrive igen 
Hvis du slet ikke kan finde dit brevkassespørgsmål, er du altid velkommen til at skrive igen. Det skal du endelig gøre, hvis du har brug for det.



Jeg håber, at det lykkedes dig at finde dit svar.